Priti Patel

Priti Sushil Patel (sündinud 29. märtsil 1972 Harrow's Suur-Londonis) on Suurbritannia konservatiivne poliitik.

 Elulugu 
Patel sündis 1972. aastal Londonis india emigrantide peres. Teda kasvatati hinduistlikke väärtusi silmas pidades. Tema lapsepõlv möödus South Harrow's ja Ruislipis.

Ta lõpetas Watfordis Hertfordshire'is keskkooli (Watford Grammar School for Girls). Seejärel õppis ta majandust ja sotsioloogiat Keele'i ülikoolis (sai bakalaureusekraadi) ning Briti politoloogiat Essexi ülikoolis Staffordshire'is, kust omandas magistrikraadi.

 Karjääri algus 
Pärast ülikooli lõppu sai Patel kõigepealt praktikale, seejärel tööle konservatiivide keskbüroos (tänapäeval Konservatiivide Valimiskampaania Peakorter), kus ta töötas Referendumi erakonnaga liitumiseni.

2000. aastal asus Patel pärast Konservatiivse Partei pressiosakonnast lahkumist tööle lobitööd tegevas firmas Weber Shandwick, kus töötas näiteks British American Tobacco maine kujundamisel. Pateli üks ülesandeid oli Suurbritannia parlamendiliikmeid veenda takistama Euroopa Liidus tubakavastaseid regulatsioone vastu võtmast. Patel töötas lobitööfirmas kolm aastat.

Aastatel 2003–2007 töötas Patel rahvusvahelises alkoholiettevõttes Diageo, kus ta tegeles riigi alkoholipoliitika haldamise küsimustega.

2007. aastast töötas Patel Weber Shandwickis ettevõtete ja avalike suhete direktorina.

 Poliitiline karjäär 
Patel liitus Konservatiivse Parteiga teismeeas. 1995. aastal liitus ta euroskeptilise Referendumi erakonnaga, kus juhtis aastatel 1995–1997 pressibürood.

Aastatel 1997–2000 töötas Patel Konservatiivse Partei pressiosakonnas, kus vastutas meediasuhete kujundamise eest Londonis ja Kagu-Inglismaal.

2005. aasta valimistel kandideeris Patel parlamenti Nottingham Northi valimisringkonnas, kuid kaotas valimistel Graham Allenile. 2006. aastal valis David Cameron ta paljulubavaks parlamenti pääsejate nimekirja. Ta määrati konservatiivide kantsi Withami valimisjaoskonnas ning 2010. aasta valimistel osutus Patel parlamenti pääsenuks. Sellest ajast on ta võitnud ka kõik järgnevad valimised (kokku 4 valimist) ja on siiani Withami esindajana House of Commonsis.
vasakul|pisi|Patel kohtumas India peaministri Narendra Modiga (2015)
2010. aastatel domineeris Suurbritannia poliitikas Konservatiivne Partei, mis andis Patelile võimaluse karjääri teha ka valitsuses. 2013. aasta oktoobris määrati ta Downing Streetile 10 valitsuse üheks nõuandjaks (Number 10 Policy Unit). 15. juulist 2014. aastal sai ta esimese koha David Cameroni valitsuses, kui temast tehti Riigikassa sekretär, kõrge koha Suurbritannia majandusministeeriumis.thumb|Priti Patel 2020. aastalRiigikassa sekretäri ametikohale jäi Patel kuni 8. maini 2015, mil temast sai David Cameroni teises valitsuses uus Suurbritannia töö- ja tööhõive minister. Pärast Cameroni tagasiastumist sai temast 14. juulist 2016 uues Theresa May valitsuses järgmine Suurbritannia rahvusvahelise arengu minister. Samal ametikohal jätkas ta Theresa May teises valitsuses. Ta astus 8. novembril 2017 tagasi seoses tema ümber lahvatanud skandaaliga, sest ta oli perepuhkusel viibides kokku saanud Iisraeli kõrgete ametnikega, teiste seas peaminister Benjamin Netanyahuga, ilma et oleks välisministeeriumi või peaministri kantseleid sellest informeerinud, ja plaanis Briti abiraha kasutada Iisraeli armee toetamiseks.

Patel jätkas tööd parlamendis, kuni temast Theresa May loobus peaministri kohast. Tema asemel peaministriks saanud Boris Johnson valis Pateli Suurbritannia siseministriks, kellena ta töötas Johnsoni esimeses ja teises valitsuses perioodil 24. juuli 2019 kuni 6. september 2022. Liz Trussi võimule saamise järel jätkas Patel tööd parlamendis. Pärast Rishi Sunaki tagasiastumist erakonna esimehe kohalt kandideeris 2024. aastal Patel partei esimeheks, kuid ei osutunud valituks.

 Isiklikku 
Pateli isapoolsed vanavanemad, kes olid pärit Indiast, Gujarati osariigist, asusid elama Ugandasse ja avasid poe Kampalas. Pateli vanemad sündisid Ugandas, kuid pärast Idi Amini riigipööret otsustas diktaator Aasia päritolu inimesed riigist välja saata, mistõttu nad emigreerusid 1960. aastal Inglismaale Hertfordshire'i ja avasid ajalehekioskite keti.

Ta on 2004. aastast abielus Alex Sawyeriga, kes on NASDAQ börsi turunduskonsultant. 2008. aasta augustis sündis neil poeg. Usutunnistuselt on ta hinduist.

 Poliitilised vaated 
pisi|Patel kohtumas Rwanda välisministri Vincent Birutaga, et allkirjastada Rwanda varjupaigakava (2022)
Poliitiliste vaadete poolest on Patel Konservatiivse Partei paremal tiival; juba noorusest on ta väitnud oma iidoliks olevat Margaret Thatcheri. Mitmed tema sõnavõtud alamkojas on tekitanud poleemikat parlamendis ja meedias. Ta hääletas 2013. aastal abieluvõrdsuse vastu, on võidelnud tubaka-, alkoholipiirangute ja vangide hääleõiguse vastu, ja on tuntud kui surmanuhtluse pooldaja, kuigi 2016. aastal väitis sellest põhimõtte ümber hinnanud olevat. Nii nagu tema isa on Patel kogu oma poliitilise karjääri ajal on ta olnud Brexiti pooldaja, kuigi soovis lahkuda EL-ist leppega. Ta proovis kriminaliseerida keskkonnaorganisatsiooni Extinction Rebellion (XR).

Siseministrina rahuldas Patel USA valitsuse taotluse WikiLeaksi asutaja Julian Assange'i väljaandmiseks ja oli üks juhtivaid isikuid, kes korraldas illegaalsete immigrantide saatmist Rwandasse.

 Viited 

 Välislingid 
Priti Pateli koduleht (inglise keeles)
Priti Patel Suurbritannia Parlamendi kodulehel (inglise keeles)

Kategooria:Suurbritannia poliitikud
Kategooria:Siseministrid
Kategooria:Sündinud 1972